### NN 124/2019 (18.12.2019.), Odluka o porezima Općine Lišane Ostrovičke

Općina Lišane Ostrovičke

2471

Na temelju članka 20. i članka 42. Zakona o lokalnim porezima (»Narodne novine« broj 115/16 i 101/17) i članka 31. Statuta Općine Lišane Ostrovičke (»Službeni glasnik Općine Lišane Ostrovičke« broj 1/13, 2/13, 1/18 i 6/18), Općinsko vijeće Općine Lišane Ostrovičke na svojoj 16. sjednici održanoj 11. prosinca 2019. godine donosi

ODLUKU

O POREZIMA OPĆINE LIŠANE OSTROVIČKE

I. OPĆA ODREDBA

Članak 1.

Odlukom o porezima Općine Lišane Ostrovičke utvrđuju se: vrste poreza, porezni obveznik, porezna osnovica, stopa, visina, način obračuna i plaćanja poreza koji pripadaju Općini Lišane Ostrovičke.

II. VRSTE POREZA

Članak 2.

Porezi Općine Lišane Ostrovičke su:

1. Prirez porezu na dohodak

2. Porez na potrošnju i

3. Porez na kuće za odmor.

1. Prirez porezu na dohodak

Članak 3.

Prirez porezu na dohodak plaćaju obveznici poreza na dohodak na području Općine Lišane Ostrovičke, sukladno važećim odredbama Zakona o porezu na dohodak, podzakonskih akata te ovoj Odluci.

Članak 4.

Obveznik plaćanja prireza porezu na dohodak je fizička osoba koja je obveznik poreza na dohodak i ima prebivalište ili uobičajeno boravište na području Općine Lišane Ostrovičke.

Članak 5.

Osnovica za plaćanje prireza porezu na dohodak je porez na dohodak utvrđen važećim odredbama Zakona o porezu na dohodak, podzakonskih akata te ovoj Odluci.

Prirez porezu na dohodak plaća se po stopi od 6 % na osnovicu.

Članak 6.

Prirez porezu na dohodak prihod je Proračuna Općine Lišane Ostrovičke, a poslove utvrđivanja i naplate prireza porezu na dohodak za Općinu Lišane Ostrovičke obavlja Ministarstvo financija – Porezna uprava.

2. Porez na potrošnju

Članak 7.

Porez na potrošnju plaća se na potrošnju alkoholnih pića (vinjak, rakija i žestoka pića), prirodnih vina, specijalnih vina, piva i bezalkoholnih pića u ugostiteljskim objektima koji se nalaze na području Općine Lišane Ostrovičke.

Članak 8.

Obveznik poreza na potrošnju je pravna i fizička osoba koja pruža ugostiteljske usluge na području Općine Lišane Ostrovičke.

Osnovicu poreza na potrošnju čini prodajna cijena pića koja se proda u ugostiteljskim objektima, a u koju nije uključen porez na dodanu vrijednost.

Obračunsko razdoblje poreza na potrošnju je od prvog do posljednjeg dana u mjesecu.

Utvrđenu obvezu poreza na potrošnju za obračunsko razdoblje iz stavka 3. ovog članka porezni obveznik iskazuje na Obrascu PP-MI-PO i predaje ga do 20. dana u mjesecu za prethodni mjesec.

Poslove u vezi s utvrđivajem i naplatom poreza na potrošnju za Općinu Lišane Ostrovičke obavlja Porezna uprava čijoj se nadležnoj Ispostavi predaje citirani Obrazac iz stavka 4. ovog članka.

Članak 9.

Porez na potrošnju plaća se po stopi od 3 %.

3. Porez na kuće za odmor

Članak 10.

Kućom za odmor smatra se svaka zgrada ili dio zgrade ili stan koji se koriste povremeno ili sezonski. Kućom za odmor ne smatraju se gospodarstvene zgrade koje služe za smještaj poljoprivrednih strojeva, oruđa ili drugog pribora.

Obveznik plaćanja poreza na kuće za odmor je pravna i fizička osoba koja je vlasnik ili suvlasnik kuće za odmor koja se nalazi na području Općine Lišane Ostrovičke. Suvlasnici kuće za odmor obveznici su poreza na kuće za odmor u razmjeru koji odgovara njihovim suvlasničkim dijelovima, odnosno u onom dijelu koji je fizičkom razdiobom pripao pojedinom suvlasniku. Vlasnikom, suvlasnikom, smatra se knjižni, izvanknjižni vlasnik ukoliko se to može utvrditi drugim dokazima kojima se može dokazati da je netko stekao nekretninu pravnim poslom, odlukom suda, nasljeđivanjem ili na temelju zakona, a nije uknjižen u zemljišnim knjigama ili istih nema.

Članak 11.

Obveznik poreza na kuće za odmor koja se nalazi na području Općine Lišane Ostrovičke, dužan je nadležnoj Ispostavi Porezne uprave dostaviti podatke o kućama za odmor koji se odnose na mjesto gdje se nalaze ti objekti, korisnu površinu kao i podatke o poreznom obvezniku.

Podatke iz stavka 1. ovog članka treba dostaviti do 31. ožujka godine za koju se utvrđuje porez na kuće za odmor.

U postupku dokazivanja statusa kuće za odmor u smislu odredbe članka 10. ove Odluke, osim osobne iskaznice, OIB vlasnika kuće i vlasničkog lista uzimat će se u obzir i sljedeća dokumentacija: uvjerenje o prebivalištu, računi za utrošak vode i električne energije, putovnica, potvrda o radnom odnosu, izjava o izabranom liječniku, mjesto podnošenja porezne prijave, mjesto školovanja djece, kao i ostali relevantni dokazi.

Članak 12.

Porez na kuće za odmor plaća se godišnje, u iznosu od 10 kn/m2 korisne površine kuće za odmor na području Općine Lišane Ostrovičke.

Članak 13.

Porez na kuće za odmor plaća se u roku od 15 dana od dana dostave Rješenja o utvrđivanju tog poreza.

Poslove u svezi utvrđivanja i naplate poreza na kuće za odmor obavlja Porezna uprava.

Članak 14.

Porez na kuće za odmor ne plaća se i to za:

1. na kuće za odmor koje se ne mogu koristiti radi starosti i trošnosti,

2. na kuće za odmor koje se ne mogu koristiti zbog ratnih razaranja i prirodnih nepogoda (poplave, požar, potres),

3. na kuće za odmor za vrijeme dok su u njima smješteni prognanici i izbjeglice,

4. na kuće za odmor na odmaralištu u vlasništvu jedinica lokalne i područne (regionalne) samouprave koja služe za smještaj djece do 15 godina starosti,

5. na kuće za odmor starije od 50 godina stečene nasljedstvom od ostavitelja koji je imao stalno prebivalište na području Općine Lišane Ostrovičke.

III. PROVEDBENE ODREDBE

Članak 15.

Poslovi utvrđivanja, evidentiranja, nadzora, naplate i ovrhe poreza Općine Lišane Ostrovičke (prirez porezu na dohodak, porez na potrošnju i porez na kuće za odmor) prenose se u cijelosti na Ministarstvo financija – Poreznu upravu.

Članak 16.

Porezna uprava dužna je do 15. u tekućem mjesecu za prethodni mjesec, Općini Lišane Ostrovičke dostavljati zbirno izvješće o utvrđenim i naplaćenim porezima te pokrenutim postupcima i mjerama radi naplate poreza iz članka 2. ove Odluke.

Članak 17.

Ovlašćuje se nadležna organizacija platnog prometa zadužena za naplatu javnih prihoda – Financijska agencija (FINA) da naknadu koja pripada Poreznoj upravi, u visini od 5 % od ukupno naplaćenih prihoda, obračuna i uplati u Državni proračun i to do zadnjeg dana u mjesecu za protekli mjesec.

IV. PRIJELAZNE I ZAVRŠNE ODREDBE

Članak 18.

Kaznene i prekršajne odredbe te odredbe o zastari, obnovi postupka i žalbenog postupka propisane Zakonom o porezu na dohodak i Zakonom o lokalnim porezima jednako se primjenjuju i za poreze propisane ovom Odlukom.

Članak 19.

Danom stupanja na snagu ove Odluke prestaje važiti Odluka o porezima Općine Lišane Ostrovičke (»Službeni glasnik Općine Lišane Ostrovičke« broj 3/17).

Članak 20.

Ova Odluka objavit će se u »Narodnim novinama« i »Službenom glasniku Općine Lišane Ostrovičke«, a stupa na snagu 1. siječnja 2020. godine.

Članak 21.

Ova Odluka dostavit će se Poreznoj upravi u roku od osam dana od dana njezina donošenja radi objave na mrežnoj stranici Porezne uprave te radi preuzimanja ovlasti za utvrđivanje i naplatu poreza Općine Lišane Ostrovičke.

Klasa: 021-05/19-05/36

Urbroj: 2198/29-19-1

Lišane Ostrovičke, 11. prosinca 2019.

Predsjednik
 Općinskog vijeća
 Zdravko Nimac, bacc. oec., v. r.